b'\n_START_ARTICLE_\nDagonas\n_START_PARAGRAPH_\nDagonas (\xc5\xa1um. \xf0\x92\x80\xad\xf0\x92\x81\x95\xf0\x92\x83\xb6\xc2\xa0= da-gan, finik. \xf0\x90\xa4\x83\xf0\x90\xa4\x82\xf0\x90\xa4\x8d\xc2\xa0= D\xc4\x81g\xc5\xabn, hebr. \xe2\x80\x8f\xd7\x93\xd6\xb8\xd6\xbc\xd7\x92\xd7\x95\xd6\xb9\xd7\x9f\xe2\x80\x8f\xe2\x80\x8e\xc2\xa0= d\xc4\xabgan)\xc2\xa0\xe2\x80\x93 vakar\xc5\xb3 semit\xc5\xb3 derlingumo dievyb\xc4\x97, kuri buvo garbinama senov\xc4\x97s Artimuosiuose Rytuose. \xc5\xbdinios apie Dagono kult\xc4\x85 siekia apie 2500\xc2\xa0m. pr. m. e._NEWLINE_Dagonas laikytas arklo i\xc5\xa1rad\xc4\x97ju. Dievyb\xc4\x97s vardas kildinamas i\xc5\xa1 vakar\xc5\xb3 semit\xc5\xb3 kalb\xc5\xb3 (hebraj\xc5\xb3 bei ugarit\xc5\xb3) \xc5\xbeod\xc5\xbeio Dagan, rei\xc5\xa1kian\xc4\x8dio javus, arba i\xc5\xa1 \xc5\xbeod\xc5\xbeio, rei\xc5\xa1kian\xc4\x8dio \xc5\xbeuv\xc4\xaf (dag)._NEWLINE_Kaip teigiama Ras \xc5\xa0amroje, Ugarite, rastuose tekstuose, Dagonas buv\xc4\x99s dievo Baalo t\xc4\x97vas. Ugarite Dagonas i\xc5\xa1 prad\xc5\xbei\xc5\xb3 buvo antra svarbiausia dievyb\xc4\x97 po Elo\xc2\xa0\xe2\x80\x93 vyriausiojo dievo. V\xc4\x97liau vis svarbesnis vaidmuo teko dievui Baalui, o apie 1500\xc2\xa0m. pr. m. e. jam jau buvo atitekusios augmenijos dievyb\xc4\x97s funkcijos._NEWLINE_Svarbios Dagono \xc5\xa1ventyklos b\xc5\xabta Ugarite, taip pat keleto \xc5\xa1ventvie\xc4\x8di\xc5\xb3 dabartinio Izraelio bei Palestinos teritorijoje. \xc4\x8cia jis buvo \xc5\xbeinomas kaip filistin\xc5\xb3 dievas. Dagonas ne kart\xc4\x85 pamin\xc4\x97tas Senajame Testamente (Jozu\xc4\x97s 19,27, Teis\xc4\x97j\xc5\xb3 16,23, 1 Samuelio 5,2\xe2\x80\x937). Minimos jo \xc5\xa1ventviet\xc4\x97s filistin\xc5\xb3 miestuose Gazoje ir A\xc5\xa1dode, taip pat Bet dagono gyvenviet\xc4\x97, buvusi A\xc5\xa1ero genties teritorijoje. Bet \xc5\xa0eane (\xc5\xa1iaurin\xc4\x97je Palestinoje) Dagonas buvo siejamas su Astarte. Be Ugarito, dabartin\xc4\x97s Sirijos teritorijoje svarbios kulto vietos buvo ir Maryje bei Tirkoje. Maris buvo viena pirm\xc5\xb3j\xc5\xb3 Dagono kulto viet\xc5\xb3 (apie 2500 m. pr. m. e.), o antrojo t\xc5\xabkstantme\xc4\x8dio pr. m. e. prad\xc5\xbeioje kultas jau buvo i\xc5\xa1plit\xc4\x99s gana pla\xc4\x8diai \xe2\x80\x93 sutinkamas \xc5\xa1iaurin\xc4\x97je Mesopotamijoje, Sirijoje, Palestinoje. \xc5\xa0umer\xc4\x85 Dagono kultas pasiek\xc4\x97 XXI\xe2\x80\x93XX a. pr. m. e., valdant tre\xc4\x8diajai \xc5\xaaro dinastijai. Nema\xc5\xbe\xc4\x85 svarb\xc4\x85 kultas buvo \xc4\xafgav\xc4\x99s valdant Hamurabiui, vadinusiam Dagon\xc4\x85 baniya (\xe2\x80\x9emano sutv\xc4\x97r\xc4\x97ju\xe2\x80\x9c), ta\xc4\x8diau svarbiausiu \xc5\xa1io kulto centru i\xc5\xa1liko \xc5\xa1iaurin\xc4\x97 Mesopotamija. Eufrato vidurupio ir auk\xc5\xa1tupio regionas apie Balicho ir Chab\xc5\xabro upes, kur ir buvo Mario bei Tirkos miestai, dar vadintas \xe2\x80\x9eDagono \xc5\xbeem\xc4\x97mis\xe2\x80\x9c. Asirijos karalius \xc5\xa0am\xc5\xa1i-Adadas I Tirkoje pastatydino Dagonui \xc5\xa1ventykl\xc4\x85 E-kisiga.'